Store Cykeldag
Store Cykeldag, landsdækkende kampagne, indstiftet 2005 af Cyklistforbundet ved dets 100-årsdag. Formålet er at motivere til at opleve glæden ved at cykle og at fremme cyklismen i byerne og på landet. Ture arrangeres over hele landet, ofte i samarbejde mellem kommuner, lokale afdelinger af Cyklistforbundet, cykelklubber, naturvejledere mfl. I 2014 var der i alt mere end 35 ture. Store Cykeldag falder normalt på anden søndag i juni.
Fra 2015 er der sket omlægninger af arrangementet som herefter kaldes Vi cykler i dag.